**Ministru kabineta noteikumu “Publiska dokumenta legalizācijas noteikumi” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumi Dokumentu legalizācijas likumā paredz, ka 2019. gada 1. jūlijā mainās publisku dokumentu īstuma apliecināšanas kārtība.  Šis noteikumu projekts: 1) apstiprina iesnieguma veidlapas paraugu dokumentu legalizācijai, 2) nosaka dokumenta legalizācijas kārtību, 3) nosaka kārtību, kādā pieņem lēmumu atteikt dokumenta legalizāciju, 4) nosaka valsts nodevas apmēru, samaksas kārtību un atbrīvojumus no valsts nodevas.  Šis noteikumu projekts stāsies spēkā 2019. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2018. gada 1. novembrī stājās spēkā grozījumi Dokumentu legalizācijas likumā (turpmāk – DLL), kas paredz, ka no 2019. gada 1. jūlija mainīsies publisku dokumentu īstuma apliecināšanas kārtība.  DLL 4. panta pirmā daļa paredz, ka no 2019. gada 1. jūlija Latvijā izsniegtu publisku dokumentu, kas paredzēts izmantošanai ārvalstī, kura ir 1961. gada 5. oktobra Hāgas konvencijas par ārvalstu publisku dokumentu legalizācijas prasības atcelšanu dalībvalsts (turpmāk – *apostille* konvencija) īstumu apliecinās zvērināti notāri. Savukārt DLL 4. panta otrā daļa nosaka, ka ārvalstī, kura nav *apostille* konvencijas dalībvalsts, izsniegtu publisku dokumentu, ko paredzēts izmantot Latvijā, un Latvijā izsniegtu publisku dokumentu, ko paredzēts izmantot ārvalstī, kura nav *apostille* konvencijas dalībvalsts, legalizēs (turpmāk – veiks abpusēju legalizāciju) tam pilnvarotas diplomātiskā un konsulārā dienesta amatpersonas (turpmāk – pilnvarotās amatpersonas).  Likumdevējs DLL 5. panta otrajā daļā, 6. pantā un 12. pantā Ministru kabinetam attiecībā uz publisku dokumentu legalizāciju ir noteicis deleģējumu: 1) apstiprināt iesnieguma veidlapas paraugu, 2) noteikt dokumenta legalizācijas kārtību, 3) noteikt kārtību, kādā pieņem lēmumu atteikt dokumenta legalizāciju, 4) noteikt valsts nodevas apmēru, samaksas kārtību un atbrīvojumus no valsts nodevas.  Šobrīd publisku dokumentu legalizācijas kārtību (gan apliecināšanu ar *apostille* uzrakstu, gan abpusējo legalizāciju) nosaka divi normatīvie akti: Ministru kabineta 2012. gada 20. marta noteikumi Nr. 186 “Publisku dokumentu legalizācijas noteikumi” un Ministru kabineta 2012. gada 20. marta noteikumi Nr. 187 “Noteikumi par valsts nodevu par publiska dokumenta legalizāciju”, kuri zaudēs spēku 2019. gada 1. jūlijā. Šis noteikumu projekts apvienos abu minēto normatīvo aktu regulējumu un būs attiecināms tikai uz publisku dokumentu abpusējo legalizāciju, kas ir Ārlietu ministrijas kompetence. Savukārt noteikumu projektu par Latvijā izsniegtu publisku dokumentu apliecināšanu ar *apostille* uzrakstu un valsts nodevu izstrādās Tieslietu ministrija, jo zvērināti notāri, kas veiks dokumentu apliecināšanu ar *apostille* uzrakstu, ir tiesu sistēmai piederīgas personas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. **Dokumenta īstuma apliecināšanas veidi**   Lai nodrošinātu publisku dokumentu efektīvu starptautisko apriti, vienlaikus nodrošinot to autentiskuma pārbaudi, ir jāapliecina dokumenta īstums. Dokumenta īstumu var apliecināt divējādi: veicot abpusēju legalizāciju vai ar *apostille* uzrakstu. Legalizācijas formu nosaka valsts statuss, kurā dokuments tiks izmantots – vai tā ir *apostille* konvencijas dalībvalsts vai nav.  Dokumenta abpusējā legalizācija nozīmē, ka izdevējvalsts kompetentā iestāde sākotnēji apliecina publisku dokumentu parakstījušās amatpersonas paraksta īstumu un pēc tam šāds dokuments ir jālegalizē tās valsts kompetentajā iestādē, kurā dokumentu paredzēts izmantot (viss process kopā – abpusējā legalizācija). Abpusējā legalizācija tiek īstenota valstīs, kuras nav *apostille* konvencijas dalībvalstis.  Savukārt *apostille* konvencijas dalībvalstu izsniegtie publiskie dokumenti, kuru īstums kompetentajā iestādē apliecināts ar *apostille* uzrakstu, var tikt izmantoti citas *apostille* konvencijas dalībvalsts teritorijā bez jebkāda papildus apliecinājuma - tiem nav jāveic abpusējā legalizācija. To uzsverot, pat *apostille* konvencijas nosaukumā ietverts formulējums “par ārvalstu publisko dokumentu legalizācijas prasības atcelšanu”.  **2. Parakstu paraugi un to datubāze**  Lai apliecinātu paraksta vai zīmoga nospieduma īstumu, kompetentās iestādes izveido un uztur amatpersonu parakstu un zīmogu nospiedumu paraugu datubāzi.  Šobrīd Latvijā izdotu publisku dokumentu īstumu ar legalizācijas uzrakstu un ar *apostille* uzrakstu apliecina Ārlietu ministrija. No 2019. gada 1. jūlija, saskaņā ar DLL 4. panta otro daļu, Latvijā un ārvalstīs izdotu dokumentu abpusēju legalizāciju ar legalizācijas uzrakstu turpinās veikt tam pilnvarotas diplomātiskā un konsulārā dienesta amatpersonas, savukārt Latvijā izdotu dokumentu apliecināšanu ar *apostille* uzrakstu*,* izmantošanai *apostille* konvencijas dalībvalstīs, veiks zvērināti notāri.  Dokumentu legalizācijas kārtību šobrīd nosaka Ministru kabineta 2012. gada 20. februāra noteikumi Nr. 186 „Publisku dokumentu legalizācijas noteikumi” (turpmāk – Legalizācijas noteikumi). Mainoties kompetentajām institūcijām, kuras no 2019. gada 1. jūlija veiks dokumentu īstuma apliecināšanu, nepieciešams attiecīgi noteikt arī dokumentu legalizācijas procedūru.  Lai padarītu efektīvāku dokumentu legalizācijas procesu, noteikumu projekts (8.p.) paredz, ka Ārlietu ministrija un Latvijas Zvērinātu notāru padome (turpmāk – LZNP) savstarpēji apmainās ar to Latvijas amatpersonu parakstu un zīmogu nospiedumu paraugiem, kuras ir tiesīgas parakstīt un izsniegt dokumentus. Savstarpēja parakstu un zīmogu nospiedumu paraugu apmaiņa nepieciešama, lai mazinātu administratīvo slogu un vienas amatpersonas parakstu vienlaikus neizprasītu divas institūcijas. Noteikumu projekts paredz, ka Ārlietu ministrija un LZNP savstarpēji apmainās tikai ar Latvijas amatpersonu paraksta paraugiem, jo Latvijā izsniegtos dokumentus var izmantot gan *apostille* konvencijas dalībvalstīs, gan valstīs, kuras nav *apostille* konvencijas dalībnieces – to īstumu var apliecināt gan ar *apostille* uzrakstu (zvērinātu notāru kompetence), gan ar legalizācijas uzrakstu (Konsulārā departamenta un pārstāvniecības kompetence). Ārvalstu amatpersonu parakstu un zīmogu nospiedumu paraugi LZNP nav nepieciešami, jo ārvalstīs izdotos un legalizētos dokumentus izmantošanai Latvijā apliecina vienīgi pilnvarotās amatpersonas Konsulārajā departamentā un pārstāvniecībās. Savukārt dokumentus, kas izsniegti *apostille* konvencijas dalībvalstī un apliecināti ar *apostille* uzrakstu, Latvijā iespējams izmantot bez papildus apliecināšanas saskaņā ar *apostille* konvencijā un DLL noteikto.  Tajā pašā laikā Latvijas un ārvalstu amatpersonas un institūcijas ir tiesīgas nosūtīt Ārlietu ministrijai un LZNP savu amatpersonu un zīmogu vai spiedogu nospiedumu paraugus legalizācijas procesa nodrošināšanai bez iepriekšēja pieprasījuma (7.p.). Arī šajā gadījumā Ārlietu ministrija un LZNP savstarpēji apmainās ar saņemtajiem paraksta un zīmoga nospieduma paraugiem.  **3. Ārvalstīs izsniegtu dokumentu legalizācija Latvijā**  Noteikumu projekts (4.p.) paredz, ka ārvalstī, kura nav *apostille* konvencijas dalībvalsts, izsniegtu publisku dokumentu izmantošanai Latvijā legalizē, ja tas sākotnēji ir legalizēts tā izdevējvalstī. Šāds regulējums atbilst starptautiskajai praksei un ir paredzēts, lai novērstu iespēju izmantot ārvalsts pašas neatzītus dokumentus. Ja dokumenta izdevējvalsts kompetentā iestāde dokumentu sākotnēji nav legalizējusi, valsts, kurā dokuments tiks izmantots, kompetentajām iestādēm nav iespējams pārbaudīt tā izcelsmi un īstumu, jo praktiski nav iespējama visu pasaules valstu visu amatpersonu parakstu paraugu apkopošana. Šīs problēmas risinājums starptautiskajā praksē ir radies, iedibinot abpusējās legalizācijas tradīciju, saskaņā ar kuru izdevējvalstī publiska dokumentu īstuma apliecināšanu veic diplomātisko un konsulāro dienestu amatpersonas un valstis apmainās ar šo amatpersonu parakstu paraugiem, kas ir ievērojami mazāks datu apjoms. Šis aspekts ir īpaši svarīgs attiecībā uz riska valstīs izsniegtu dokumentu legalizāciju un nonākšanu starptautiskā apritē.  Noteikumu projekts (7.p.) paredz, ka persona, uzrādot savu personu apliecinošu dokumentu, personīgi iesniedz departamentā vai pārstāvniecībā aizpildītu iesnieguma veidlapu un legalizējamo dokumentu. Kaut arī Dokumentu legalizācijas likuma 6. pants paredz apstiprināt iesnieguma veidlapu tikai Latvijā izdota dokumenta legalizācijai, interpretējot minēto tiesību normu ar teleoloģisko un vēsturisko metodi jāsecina, ka iesnieguma aizpildīšana ir attiecināma arī uz ārvalstīs izsniegtu dokumentu legalizācijas procesu. Aizpildot iesnieguma veidlapu, klients skaidri pauž savu gribu, norādot, kādu dokumenta veidu un formu viņš vēlas legalizēt, kādam nolūkam un kurā valstī dokuments tiks izmantos. Savukārt amatpersona, vēlāk apstrādājot legalizācijai iesniegto dokumentu un ievadot Dokumentu legalizācijas sistēmā informāciju par legalizējamo dokumentu, vadās no iesniegumā minētās informācijas. Iesnieguma veidlapas aizpildīšana un iesniegšana kalpo arī par pamatu administratīvā procesa uzsākšanai iestādē.  **4. Riska valstīs izsniegta dokumenta papildu pārbaudes**  *Apostille* konvencijai šobrīd ir pievienojušās 117 valstis. Lielākā daļa valstu, kas nav *apostille* konvencijas dalībvalstis un kuru izdotajiem dokumentiem to izmantošanai Latvijā ir nepieciešama abpusēja legalizācija, ir starptautiskajā praksē atzītas kā paaugstināta terorisma, cilvēktirdzniecības un nelegālās imigrācijas riska valstis (piem., Āfrikas reģions) un daļa šo valstu ir iekļautas MONEYVAL paaugstināta riska grupā (turpmāk visas kopā – riska valstis). Tajā pašā laikā ir valstis, kuras nav *apostille* konvencijas dalībvalstis, taču netiek uzskatītas par riska valstīm (piem., Kanāda). Tādēļ riska valstīs izdoto dokumentu, kas paredzēti izmantošanai Latvijā, pārbaude ir īpaši svarīga Latvijas valsts drošības, ekonomikas un sabiedrības interešu aizsargāšanai.  Lai mazinātu minēto apdraudējumu, riska valstīs izsniegtajiem publiskajiem dokumentiem, kurus paredzēts izmantot Latvijā, tiek piemērotas papildu pārbaudes (6.p.).  Iespējamie kritēriji papildu pārbaužu veikšanai ir šādi: 1) dokuments izsniegts riska valstī; 2) dokuments izsniegts kādā noteiktā ārvalsts reģionā; 3) rodas šaubas par dokumentu izsniegušās amatpersonas statusu; 4) dokuments pieder pie paaugstināta riska dokumentu grupas (piem., personu apliecinošs dokuments vai tā kopija, pilnvarojums, ar finanšu darbībām saistīti dokumenti); 5) par konkrēta veida dokumentu viltojumu risku ir saņemta Latvijas vai ārvalsts kompetento iestāžu sniegta informācija, t.sk. ārvalsts izteikts lūgums veikt dokumentu īstuma papildus pārbaudi. Minētie kritēriji var mainīties, reaģējot uz aktuālajām globālajām tendencēm.  Dokumentu papildu pārbaudes var būt šādas: 1) dokumentu parakstījušās amatpersonas paraksta īstuma papildus pārbaude, pieprasot informāciju no dokumenta izdevējvalsts kompetentās institūcijas; 2) prasība veikt dokumenta papildus legalizāciju attiecīgās ārvalsts Latvijā akreditētajā vēstniecībā; 3) paša dokumenta īstuma pārbaude, pa diplomātiskajiem kanāliem sazinoties ar dokumenta izdevējiestādi.  Tāpat ir ārvalstis, kuras pa diplomātiskajiem kanāliem ir informējušas Latviju, ka to izsniegtiem un Ārlietu ministrijā legalizētiem dokumentiem ir jābūt papildus legalizētiem arī konkrētā Latvijā akreditētā ārvalsts vēstniecībā, lai minētos publiskos dokumentus varētu uzskatīt par īstiem izmantošanai Latvijas teritorijā. Tādējādi arī pašas ārvalstis saviem izdotajiem publiskajiem dokumentiem nosaka papildus pārbaužu (legalizācijas) nepieciešamību, lai nodrošinātos pret dokumentu iespējamu viltošanu to iestādēs. Ir arī valstis, kuras prasa Latvijā izdotiem un Konsulārajā departamentā legalizētiem dokumentiem veikt papildus legalizāciju Latvijas vēstniecībā (piem., Apvienotie Arābu Emirāti) un ievērojot abpusējības principu, arī Latvijā prasa šajās valstīs izsniegtiem dokumentiem veikt papildus īstuma pārbaudi, legalizējot tos attiecīgās ārvalsts vēstniecībā.  **5. Dokumentu legalizācija Latvijas pārstāvniecībās**  No Konsulārās palīdzības un konsulāro pakalpojumu likuma (turpmāk – KPKPL) 16. panta izriet, ka persona konsulāros pakalpojumus var saņemt (t.sk. iesniegt dokumentus legalizācijai) tikai savas deklarētās dzīvesvietas konsulārajā apgabalā, ja vien attiecīgo pakalpojumu regulējošajos normatīvajos aktos nav noteikts citādi. Saskaņā ar starptautisko praksi dokuments ir legalizējams tās pārstāvniecības konsulārajā apgabalā, kurā dokuments tiks izmantots, neatkarīgi no dokumenta iesniedzēja dzīvesvietas. Tāpat arī starptautiskās paražu tiesības paredz, ka dokumentu legalizē tajā pārstāvniecībā, kas ir akreditēta valstī, kurā legalizētais dokuments tiks izmantots, un kura var apliecināt pārstāvniecības pilnvarotās amatpersonas paraksta īstumu, veicot abpusējo legalizāciju. Tādēļ, lai rīkotos atbilstoši starptautiskai praksei un paražu tiesībām, un ņemot vērā KPKPL 16. pantā ietverto atrunu, šis noteikumu projekts (9.2.p.) nosaka īpašu kārtību dokumentu iesniegšanai pārstāvniecībās to legalizācijai, nosakot, ka dokumentu legalizē tam pilnvarotas amatpersonas tās pārstāvniecības konsulārajā apgabalā, kuras konsulārajā apgabalā legalizētais dokuments tiks izmantots. Līdz ar to persona ir tiesīga iesniegt dokumentu legalizācijai pārstāvniecībai neatkarīgi no tā, vai tās deklarētā dzīvesvieta atrodas pārstāvniecības konsulārajā apgabalā.  **6. Termiņi legalizācijai iesniegto dokumentu izskatīšanai**  Dokuments tiek uzskatīts par iesniegtu legalizācijai, ja persona departamentā vai pārstāvniecībā ir iesniegusi legalizējamo dokumentu, aizpildītu iesnieguma veidlapu un ir samaksājusi attiecīgo valsts nodevu. Šajā gadījumā tiek uzsākts administratīvais process iestādē Administratīvā procesa likuma izpratnē. Pilnvarotā amatpersona pieņem lēmumu par: 1) dokumenta legalizāciju; 2) legalizācijas pieteikuma izskatīšanas termiņa pagarināšanu; 3) atteikumu legalizēt dokumentu. Šis lēmums ir administratīvs akts.  Noteikumu projektā noteiktais termiņš lēmuma par dokumentu legalizāciju pieņemšanai ir divas darbdienas vai divas stundas pēc pieteikuma iesniegšanas un attiecīgās valsts nodevas samaksas. Šo termiņu ir iespējams ievērot, ja dokuments ir legalizējams saskaņā ar DLL noteikto, nav nepieciešamas papildus paraksta īstuma pārbaudes, Ārlietu ministrijas rīcībā ir dokumentu parakstījušās amatpersonas paraksta paraugs un tas atbilst parakstam uz dokumenta. Ja izskatot legalizācijai iesniegtos dokumentus, pilnvarotā amatpersona konstatē, ka ir šķēršļi dokumenta legalizācijai divu stundu vai divu darbdienu laikā (piem., jāizprasa paraksta paraugs), pilnvarotā amatpersona attiecīgi divu stundu vai divu darbdienu laikā iesniedzējam izsniedz rakstisku lēmumu par termiņa pagarināšanu, kas nepieciešams ilgstošai fakta konstatācijai saskaņā ar Administratīvā procesa likuma 64. panta otro daļu.  **7. Termiņi izprasīto paraksta paraugu saņemšanai**  Ja publisko dokumentu parakstījušās Latvijas vai ārvalsts amatpersonas paraksta paraugs nav Ārlietu ministrijas rīcībā, Ārlietu ministrija to nekavējoties izprasa. Latvijā šādu paraksta paraugu izprasīšanu Ārlietu ministrija veic bez jebkādas maksas noteikšanas personai, lai gan atsevišķās valstīs pastāv atšķirīga prakse (piem., Igaunijā).  Noteikumu projekts paredz ierobežotus termiņus amatpersonu paraksta paraugu saņemšanai. Ja nepieciešams izprasīt Latvijas amatpersonas paraksta paraugu, tā saņemšanai ir noteikts termiņš - trīs mēneši. Šāds termiņš Latvijas amatpersonas paraksta parauga saņemšanai ir paredzēts gadījumiem, kad tiek izprasīts tādas amatpersonas paraksta paraugs, kura drīkst atrasties ilgstošā prombūtnē, piem., izglītības iestāžu darbinieki vasaras periodā. Savukārt termiņš no ārvalstīm izprasīto amatpersonu parakstu paraugu saņemšanai ir paredzēts līdz vienam gadam, jo izprasīšanas process notiek pa diplomātiskajiem kanāliem un Latvijas puse nevar ietekmēt citas suverēnas valsts rīcības ātrumu vai vēlmi atbildēt. Gadījumā, ja noteiktajā termiņā izprasītais amatpersonas paraksta paraugs netiek saņemts, dokumenta legalizācija tiek atteikta, jo Konsulārajam departamentam nav iespējams salīdzināt parakstu uz dokumenta ar paraksta paraugu un pārliecināties, ka tas ir īsts, t.i., nav iespējams sasniegt legalizācijas procesa mērķi. Savukārt konkrētus termiņus ir nepieciešams noteikt, lai iestāde rīkotos saskaņā ar Administratīvā procesa likumā noteikto un persona pārskatāmā periodā tiktu informēta par iespēju veikt dokumenta legalizāciju.  **8. Gadījumi, kad dokumenta legalizācija nav iespējama**  Publiska dokumenta legalizāciju nav iespējams veikt un tādēļ to atsaka, ja:  1) Ārlietu ministrijas rīcībā nav paraksta parauga, vai izprasītais paraksta paraugs netiek saņemts noteikumu projekta 14.1. un 14.2. p. minētajā termiņā. Ja nav iespējams salīdzināt parakstu uz dokumenta ar Ārlietu ministrijas rīcībā esošo paraksta paraugu un pārliecināties, ka tas ir īsts, nav iespējams sasniegt legalizācijas procesa mērķi;  2) paraksts uz dokumenta neatbilst Ārlietu ministrijas rīcībā esošajam paraksta paraugam. Legalizācijas mērķis ir apliecināt amatpersonas paraksta īstumu. Šā mērķa sasniegšanai tiek apliecināts tikai tāda paraksta īstums, kas atbilst Ārlietu ministrijas datubāzē esošajam amatpersonas paraksta paraugam. Ja šādas atbilstības nav, ir nopietns pamats uzskatīt, ka paraksts uz dokumenta ir viltots un tādēļ to nav iespējams apliecināt;  3) papildus pārbaudes rezultātā tiek saņemta negatīva atbilde no ārvalsts kompetentās iestādes par amatpersonas paraksta īstumu vai paša legalizācijai iesniegtā dokumenta īstumu vai atbilde netiek saņemta noteikumu projektā paredzētajā termiņā. Tādā gadījumā dokuments nav izmantojams starptautiskā apritē, jo ir nopietns pamats uzskatīt, ka dokuments vai tā legalizācijas uzraksts ir viltots;  4) dokuments neatbilst DLL 2. panta 2. punktā noteiktajā publiska dokumenta termina skaidrojumam. DLL ir sniegts termina “publisks dokuments” skaidrojums, kas ir izmantojams dokumentu legalizācijas procesā. Legalizācijas mērķim ar terminu “publisks dokuments” tiek saprasts tāds dokuments, kas atbilst publiska dokumenta skaidrojumam *apostille* konvencijas izpratnē. Gan abpusējā legalizācija, gan dokumenta īstuma apliecinājums ar *apostille* uzrakstu kalpo vienam mērķim – dokumentu īstuma apliecināšanai, tādēļ abpusējās legalizācijas procesā tiek lietots tāds pats termina “publisks dokuments” skaidrojums kā *apostille* konvencijā. Turklāt likumdevējs DLL ir noteicis, ka dokumentu legalizāciju ir tiesības veikt tikai tiem dokumentiem, kuri atbilst *apostille* konvencijā lietotā termina “publisks dokuments” skaidrojumam;  5) dokuments nav noformēts atbilstoši normatīvo aktu prasībām (piem., Dokumentu juridiskā spēka likumam, Ministru kabineta 2018. gada 4. septembra noteikumiem Nr. 558 “Dokumentu izstrādāšanas un noformēšanas kārtība” u.c.). Ja legalizācijai iesniegtais dokuments nav noformēts saskaņā ar normatīvo aktu prasībām, to nevar uzskatīt par publisku dokumentu DLL izpratnē. Šī prasība ir attiecināma tikai uz Latvijā izsniegtiem publiskiem dokumentiem, jo citu valstu dokumentu noformēšanas un juridiskā spēka prasības Latvijas pusei nav saistošas saskaņā ar likuma spēka telpā principu. Tāpat to atbilstību noformēšanas prasībām jau ir pārbaudījusi dokumentu izdevējvalsts kompetentā iestāde, apliecinot dokumenta īstumu;  6) dokumentu aizliegts legalizēt saskaņā ar DLL 7. pantu. Likumdevējs ir noteicis aizliegumu legalizēt dokumentus ar konkrētām pazīmēm, radot izņēmumu no vispārējā publisko dokumentu legalizācijas principa. Tādējādi izskatot legalizācijai iesniegto dokumentu un konstatējot DLL 7. pantā minētos apstākļus, dokumenta legalizācija nav atļauta;  7) legalizācijai iesniegts ārvalstī izsniegta publiska dokumenta Latvijā izgatavots atvasinājums vai tulkojums, ja pats ārvalstī izsniegtais dokuments nav legalizēts tā izdevējvalstī saskaņā ar DLL 10. panta trešajā daļā noteikto. Tikai tad, ja dokumenta izdevējvalsts ir apliecinājusi izsniegtā dokumenta īstumu, to ir iespējams atvasināt, tulkot un legalizēt Latvijā ar mērķi izmantot valstī, kas nav *apostille* konvencijas dalībvalsts. Tādējādi tiek novērsta iespēja izmantot starptautiskajā apritē ārvalsts pašas neatzītu publisku dokumentu.  **9. Dokumentu legalizācijas sistēma**  Noteikumu projekts paredz, ka legalizējamo dokumentu reģistrē elektroniskajā Dokumentu legalizācijas sistēmā (turpmāk – DLS), norādot iesniegumā minēto informāciju un informāciju par legalizējamo dokumentu. DLS uztur Ārlietu ministrija. DLS ir vienota publisku dokumentu legalizācijas sistēma, kas ir pieejama pilnvarotajām amatpersonām Konsulārajā departamentā un pārstāvniecībās legalizācijas procesa nodrošināšanai. DLS uzturēšanas mērķis ir nodrošināt legalizēto dokumentu uzskaiti un nepieciešamības gadījumā spēt sniegt informāciju, vai konkrētais dokuments ir ticis legalizēts, kā arī par legalizācijas uzrakstā iekļauto informāciju.  DLS tiek norādīti šādi dati par legalizācijai iesniegto publisko dokumentu:  1) dokumenta veids;  2) dokumenta izsniegšanas datums un reģistrācijas numurs;  3) izdevējiestāde;  4) amatpersona, kura dokumentu parakstījusi;  5) statuss, kādā amatpersona dokumentu parakstījusi;  6) uz dokumenta attēlotā zīmoga vai spiedoga teksts;  7) valsts, kurā dokuments tiks izmantots;  8) nolūks legalizētā dokumenta izmantošanai ārvalstīs.  **10. Personas datu apstrāde legalizācijas procesā**  Tāpat arī DLS tiek norādītas ziņas (personas dati) par dokumenta iesniedzēju:  1) iesniedzēja - fiziskas personas - vārds, uzvārds vai juridiskās personas nosaukums;  2) kontakttālrunis un deklarētās dzīvesvietas adrese vai juridiskām personām - juridiskā adrese;  4) legalizācijai iesniegto dokumentu skaits;  5) legalizācijai iesniegto dokumentu izskatīšanas laiks (divas stundas vai divas darbdienas).  Minētie personas dati nepieciešami, lai izpildītu normatīvajos aktos noteikto pienākumu sazināties ar iesniedzēju gadījumā, ja:  1) nepieciešams sazināties par legalizācijas procesa virzību (piem., ja ir izprasīts nepieciešamais paraksta paraugs un legalizācijas termiņš tiek pagarināts; ja nepieciešams informēt, ka noteiktajā termiņā izprasītais paraksta paraugs nav saņemts vai paraksta paraugs neatbilst parakstam uz legalizācijai iesniegtā dokumenta), kā arī, ja noteiktajā termiņā ir pieņemts lēmums par atteikumu veikt legalizāciju – lai izsniegtu personai administratīvo aktu;  2) izskatot legalizācijai iesniegtos dokumentus, tiek konstatēts, ka iesnieguma veidlapā norādīta nepilnīga vai kļūdaina informācija, kā rezultātā nav iespējams saprast iesniedzēja gribu.  Iesniedzot dokumentus legalizācijai, persona dod piekrišanu iesnieguma veidlapā minēto datu (t.sk. personas datu) apstrādei, kas nepieciešami legalizācijas procesā. Iesnieguma veidlapa ir neatņemama publisku dokumentu legalizācijas procesa sastāvdaļa un tajā iekļautās informācijas, t.sk., personas datu, apstrāde ir nepieciešama likumdevēja deleģētā uzdevuma izpildei, ko veic Ārlietu ministrija. Ārlietu ministrija personas datu apstrādi un uzglabāšanu veic saskaņā ar normatīvo aktu prasībām (Fizisko personu datu apstrādes likuma 25. panta pirmā daļa un trešā daļa, un Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu [95/46/EK](http://eur-lex.europa.eu/eli/dir/1995/46/oj/?locale=LV) (Vispārīgā datu aizsardzības regula) 6. panta pirmās daļas “e” apakšpunkts). Ņemot vērā, ka legalizācijas procesā tiek apstrādāti personas dati, šī elektroniskā datu bāze nav publiski pieejama.  **11. Informācijas sniegšana par legalizēto dokumentu**  Gadījumā, ja rodas šaubas par kāda dokumenta legalizācijas īstumu, persona vai institūcija ar motivētu iesniegumu var vērsties Konsulārajā departamentā vai pārstāvniecībā ar lūgumu apstiprināt vai noliegt veiktās dokumenta legalizācijas īstumu. Ārlietu ministrija sniedz trešajām personām informāciju no DLS par dokumentu legalizāciju. Tā var tikt sniegta vienīgi attiecībā uz legalizācijai iesniegto dokumentu un legalizācijas faktu, nevis par personu, kas ir iesniegusi dokumentu legalizācijai. Informācija par personu, kas ir iesniegusi dokumentu legalizācijai, var tikt sniegta vienīgi pastāvot konkrētiem šādu personas datu apstrādi pamatojošiem nosacījumiem (piem., tiesībsargājošam iestādēm uz to pamatota lūguma pamata).  **12. Valsts nodeva par dokumenta legalizāciju**  Valsts nodeva par publiska dokumenta legalizāciju saglabājas līdzšinējā: 15.00 *euro* – divu darbdienu laikā un 30.00 *euro* – divu stundu laikā. Noteikumu projekts paredz, ka valsts nodeva maksājama Konsulārajā departamentā vai pārstāvniecībā saskaņā ar KPKPL un Ministru kabineta 2018. gada 21. novembra noteikumos Nr. 707 “Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas” noteikto.  Noteikumu projekts paredz, ka dokumenta legalizācijas atteikuma gadījumā (14.p.) un konstatējot 13.p. minētos apstākļus, valsts nodevu vai tās daļu iesniedzējam neatmaksā. Tādējādi, ja iesniedzējs samaksājis valsts nodevu par dokumenta legalizēšanu divu stundu laikā vai divu darbdienu laikā, bet Ārlietu ministrijas rīcībā nav konkrētās amatpersonas paraksta parauga vai ir nepieciešama paraksta īstuma papildus pārbaude, iesniedzējam nav tiesību prasīt viņam atgriezt samaksāto valsts nodevu vai tās daļu tādēļ, ka legalizācijas termiņš ieilgst paraksta parauga izprasīšanas vai papildus pārbaužu dēļ.  **13. Bezmaksas konsultācijas par dokumentu legalizāciju**  Personas departamentā un pārstāvniecībā var saņemt konsultāciju par legalizācijai iesniedzamo dokumentu noformēšanu un legalizācijas procesu, t.sk. persona iespēju robežās tiek informēta par to, vai Ārlietu ministrijas rīcībā ir attiecīgais paraksta paraugs. Ja persona, saņemot šādu informāciju, lemj dokumentu legalizācijai neiesniegt, šāda konsultācija nav uzskatāma par legalizācijas atteikumu. Šīs konsultācijas ir bezmaksas un nav uzskatāmas par lēmumu Administratīvā procesa likuma (turpmāk – APL) izpratnē. Ja persona iesniedz legalizācijai tādu dokumentu, kura izskatīšanas termiņš ir jāpagarina vai kura legalizācija ir atsakāma, tiek uzsākts administratīvais process iestādē APL noteiktajā kārtībā (13., 14.p). |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas un ārvalstu fiziskās un juridiskās personas, kuras plāno Latvijā izsniegtus dokumentus izmantot ārvalstīs, kuras nav *apostille* konvencijas dalībvalstis, un ārvalstu, kuras nav *apostille* konvencijas dalībvalstis, izsniegtos dokumentus izmantot Latvijā. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts nerada ietekmi uz administratīvām izmaksām. |
| 4. | Atbilstības izmaksu monetārs novērtējums | Projekts nerada ietekmi uz atbilstības izmaksām. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tieslietu ministrija izstrādās noteikumu projektu par Latvijā izsniegtu publisku dokumentu apliecināšanu ar *apostille* uzrakstu un valsts nodevu. |
| 2. | Atbildīgā institūcija | Ārlietu ministrija |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms. |
| 2. | Citas starptautiskās saistības | 1961.gada 5.oktobra Hāgas konvencija par ārvalstu publisko dokumentu legalizācijas prasības atcelšanu. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts sabiedriskajai apspriešanai publicēts Ārlietu ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts sabiedriskajai apspriešanai 16.04.2019. publicēts Ārlietu ministrijas tīmekļvietnē www.mfa.gov.lv. |
| 3. | Sabiedrības līdzdalības rezultāti | Sabiedrības ieteikumi un priekšlikumi netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošina Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju izveidi, esošo likvidēšanu vai reorganizāciju. Iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav |

Ārlietu ministrs E. Rinkēvičs

Stipre 67016229

sintija.stipre@mfa.gov.lv